KIRJALLINEN KYSYMYS E-0980/02 esittäjä(t): Stavros Xarchakos (PPE-DE) komissiolle. Eurooppa-koulujen toiminta.



Virallinen lehti nro 277 E , 14/11/2002 s. 0119 - 0120



KIRJALLINEN KYSYMYS E-0980/02 esittäjä(t): Stavros Xarchakos (PPE-DE) komissiolle (12. huhtikuuta 2002) Aihe: Eurooppa-koulujen toiminta Brysselissä toimii kolme Eurooppa-koulua. Näihin kouluihin lapsensa lähettäneiden vanhempien esittämien valitusten mukaan oppilaita on viime aikoina siirretty kesken kouluvuoden koulurakennusryhmästä toiseen. Nämä siirrot aiheuttavat ymmärrettävästi hämmennystä ja tyytymättömyyttä sekä koulujen oppilaille että heidän vanhemmilleen, jotka käyvät työssä ja joiden ohjelman nämä muutokset sotkevat täysin. Mainittakoon, että vanhempien valitusten mukaan muutokset koskevat noin 200 perhettä, joiden lapset käyvät Eurooppa-koulua, ja muutoksista on päätetty salamyhkäisesti vanhempia kuulematta. Eurooppa-kouluissa tarjotun koulutuksen laatuun ja opettajien ja oppilaiden terveyteen liittyy myös vanhempien ja oppilaiden syvä huolestuminen Ucclen Eurooppa-koulusta löytyneestä asbestista. Mikä on komission kanta tähän tilanteeseen? Kuka päättää ja millä perusteella oppilaiden siirtämisestä todellakin kesken kouluvuoden yhdestä rakennusryhmästä toiseen? Mitkä ovat ehdot, joiden perusteella oppilaat jaetaan ja he voivat ilmoittautua näihin kolmeen kouluun? Onko oppilaiden vanhemmilta kysytty lupaa siirtoihin? Mitkä EU:n tahot ja elimet rahoittavat Eurooppa-koulujen toimintaa? Voiko komissio vahvistaa, että Ucclen koulusta löytyneen asbestin ongelma on ratkaistu eikä asbesti aiheuta vaaraa muissa Eurooppa-kouluissa? Kun otetaan huomioon tuleva laajentuminen, onko ryhdytty toimiin, joilla varmistetaan laadukkaan opetuksen tarjoaminen aiempaa tuntuvasti suuremmalle oppilasjoukolle, jonka Eurooppa-koulut automaattisesti joutuvat vastaanottamaan? Otetaanko laadittavassa uudessa opetusohjelmassa täysin huomioon kaikki viralliset kielet (uudet ja nykyiset kielet)? Neil Kinnockin komission puolesta antama vastaus (12. kesäkuuta 2002) Komissio vastaa arvoisan parlamentin jäsenen kysymyksiin oppilaiden siirroista ja vanhempien kuulemisesta, Eurooppa-koulujen rahoituksesta ja kieltenopetuksesta viittaamalla vastauksiinsa, jotka se on äskettäin antanut Ilda Figueiredon esittämään kirjalliseen kysymykseen E-0944/02(1) ja Ursula Schleicherin esittämiin kirjallisiin kysymyksiin E-0787/02, E-0788/02 ja E-0789/02(2). Nykyisin yhteisö rahoittaa 59 % Eurooppa-koulujen budjetista noudattaen hallitustenvälisen johtokunnan kanssa tehtyä sopimusta, jonka määräykset sisältyvät Eurooppa-koulujen perustamista koskevaan yleissopimukseen, jonka jäsenvaltiot ja yhteisöt allekirjoittivat 17. kesäkuuta 1994(3). Münchenissä toimivan Eurooppa-koulun rahoituksesta on tehty erillinen sopimus, jonka mukaisesti kyseisen koulun toiminnan rahoittaa Euroopan patenttivirasto. Ucclen Eurooppa-koulun asbestinpoistotyöt on toteutettu osana isäntämaan eli Belgian toimivaltaisten viranomaisten esittämää kartoitus- ja toimenpideohjelmaa. Aiempien vastaavien toimenpiteiden tapaan jäljellä oleva työ tehdään koulun loma-aikana kaikkien asianomaisten turvallisuuden varmistamiseksi. Muissa Eurooppa-kouluissa ei ole havaittu asbestia eikä näin ollen myöskään oppilaiden terveyteen kohdistuvia riskejä. Johtokunta, johon kuuluu 15 jäsenvaltioiden hallitusten edustajaa ja yksi komission edustaja, on luonut erityisen rakenteen valmistaakseen kouluja unionin laajenemiseen. Nykyisiä infrastruktuureja laajennetaan perustamalla kaksi uutta koulua (yksi Brysseliin ja yksi Luxemburgiin) ja uusia osastoja uusien jäsenvaltioiden kielten opetusta varten. Lisäksi uusien oppilaiden vastaanoton parantamiseksi käynnistetään kokeiluhankkeita, ja muiden muutosten ohella järkeistetään opetuksen ja koulujen johtamisen organisointia. Johtokunta panee jo nyt painoa äidinkielellä annettavalle opetukselle, jotta opetusohjelmassa otettaisiin huomioon kaikki viralliset kielet. On täysin perustelua olettaa, että nykyistä politiikkaa noudatetaan ja lujitetaan tulevaisuudessa ja että uusien jäsenvaltioiden liittyessä yhteisöön johtokunta pitää kiinni aiempien laajentumisten yhteydessä omaksumastaan lähestymistavasta. Lopuksi komissio haluaa kiinnittää huomiota siihen, että 17. kesäkuuta 1994 allekirjoitetun yleissopimuksen johdanto-osan mukaan Eurooppa-koulujen muodostamassa järjestelmässä otetaan täysimääräisesti huomioon jäsenvaltioiden vastuu opetuksen sisällöstä ja koulutusjärjestelmän järjestämisestä sekä niiden sivistyksellinen ja kielellinen monimuotoisuus. (1) Katso sivu 112. (2) Katso sivu 86. (3) Yleissopimus ei ole vielä tullut voimaan, koska Kreikka ei ole ratifioinut sitä.